Vlada će idući tjedan donijeti novi program poticanja poduzetništva i obrta "Poduzetnički impuls 2015.", vrijedan više od četiri milijarde kuna, najavio je u petak u Koprivnici ministar poduzetništva i obrta Gordan Maras

Sa županom koprivničko-križevačkim Darkom Korenom i predstavnicima 10 banaka Maras je potpisao tripartitne ugovore o provedbi poduzetničkog programa "Kreditom do uspjeha 2014." za mjeru "Kreditom do konkurentnosti".

Kreditni potencijal iznosi više od milijardu kuna, a za koprivničko-križevačke poduzetnike predvidjeli smo 41 milijun kuna. Ukoliko se sredstva brzo iskoriste s dobrim projektima postoji mogućnost da proširimo potencijal, rekao je Maras. Dodao je kako se nada da će poslovne banke na kredite imati kamatne stope od 3 do 4 posto kako bi konkurentnošću privukle klijente, ali im time i pomogle.

Riječ je o poduzetničkim kreditima do 10 godina uz poček dvije godine, a čak 85 posto potencijala namijenjeno je za proizvodne i industrijske djelatnosti.

Moći će se ostvariti potpora i do 15 milijuna kuna za proizvodnju te do 10 milijun kuna za turističke projekte. Radi se o vlastitom učešću do 55 posto, dok će se ostatak bespovratno sufinancirati iz Impulsa.